**Membránolytický komplex** (angl. *membrane attack complex*, *MAC*, alebo aj *terminal complement complex*, *TCC*) je štruktúra vytváraná na povrchu bunkových membrán patogénov ako výsledok aktivácie hostiteľovho komplementového systému. Membránolytický komplex tvorí transmembránové póry, ktoré poškodzujú bunkovú membránu cieľových buniek a vedú k smrti bunky.

Membránolytický komplex je účinný hlavne na Gram-negatívne baktérie, a to najmä na *Neisseriu meningitidis*. Komplex sa však môže tvoriť aj na povrchu buniek Gram-pozitívnych baktérií a parazitov.

Štruktúra
---------

MAC je tvorený komplexom podjednotiek komplementu C5b, C6, C7, C8 a 10-16 C9 molekulami. Podjednotky C6-C9 obsahujú spoločnú MACPF (Membrane Attack Complex/Perforin) doménu.

Membránolytický komplex je tvorený postupným zabudovávaním jednotlivých komponent. Aktivovaná podjednotka C5b viaže podjednotku C6 a tvorí C5b-C6 komplex. Následne sa pripája podjednotka C7 a tvorí sa C5b-C6-C7 komplex. Tento komplex viaže podjednotku C8, zloženú z troch reťazcov (alfa, beta a gama), tvoriac komplex C5b-C6-C7-C8. Komplex následne viaže komponentu C9 a vedie k jej polymerizácii.

Funkcia
-------

Komponenty C5b-C8 sú naviazané z vonkajšej strany membrány, C9 molekuly sú transmembránové a spoločne tvoria v membráne pór umožňujúci voľnú difúziu molekúl dovnútra a von z bunky. Ak sa vytvorí dostatok pórov, bunka nie je schopná prežiť.

Iniciácia: C5b-C7
-----------------

Budovanie membránolytického komplexu je začaté štiepením C5 proteínu C5 konvertázou na C5a a C5b. Výstavba C5 konvertázy je výsledkom všetkých troch ciest aktivácie komplementu – klasickej, lektínovej i alternatívnej.

K C5b komponente sa postupne viažu komplementové proteíny C6 a C7. Toto spojenie vedie k zmene konformácie proteínov a odhaleniu hydrofóbneho miesta na podjednotke C7, ktoré umožňuje komponente C7 vložiť sa do membrány patogénneho organizmu.

Polymerizácia: C8-C9
--------------------

Podobné hydrofóbne miesta sú po naviazaní sa ku komplexu odhalené aj na komponentách C8 a C9, vďaka čomu sú taktiež schopné naviazaniu sa do membrány.

Komponenta C8 je proteínový komplex zložený z dvoch proteínov – C8 beta a C8 alfa-gama. Podjednotka C8 alfa-gama obsahuje hydrofóbnu oblasť vkladajúcu sa do membrány a zároveň katalyzuje polymerizáciu molekúl C9 do formy póru.

Membránolytický komplex má hydrofóbnu vonkajšiu stranu umožňujúcu včlenenie do membrány a hydrofilnú vnútornú stranu, umožňujúcu prietok molekúl vody a ďalších látok.

Inhibícia MAC
-------------

CD59, nachádzajúci sa na bunkách v tele hostiteľa, inhibuje formáciu komplexu. Získané ochorenie zvané paroxyzmálna nočná hemoglobinúria vedie k strate proteínu CD59 na povrchu červených krviniek, čím sa stávajú náchylné k lýze komplementom.

Patológie spojené s MAC
-----------------------

Strata ktoréhokoľvek proteínu z membránolytického komplexu C5-C9 nevedie k vyššej incidencii infekčných ochorení, iba k zvýšenej náchylnosti k meningokokovým infekciám. Ľuďom s deficitmi týchto proteínov je preto odporúčaná vakcinácia proti meningokokom a pneumokokom, je možné podanie živých vakcín.

Referencie
----------

1. ↑  PEITSCH, M. C.; TSCHOPP, J.. Assembly of macromolecular pores by immune defense systems. *Current Opinion in Cell Biology*, 1991-08, roč. 3, čís. 4, s. 710–716. PMID: 1722985. Dostupné online [cit. 2020-02-17]. ISSN 0955-0674. DOI: 10.1016/0955-0674(91)90045-z.
2. 1 2  BAYLY-JONES, Charles; BUBECK, Doryen; DUNSTONE, Michelle A.. The mystery behind membrane insertion: a review of the complement membrane attack complex. *Philosophical Transactions of the Royal Society B: Biological Sciences*, 2017-08-05, roč. 372, čís. 1726, s. 20160221. Dostupné online [cit. 2020-02-17]. ISSN 0962-8436. DOI: 10.1098/rstb.2016.0221. (po anglicky)
3. ↑  TSCHOPP, J.; MASSON, D.; STANLEY, K. K.. Structural/functional similarity between proteins involved in complement- and cytotoxic T-lymphocyte-mediated cytolysis. *Nature*, 1986 Aug 28-Sep 3, roč. 322, čís. 6082, s. 831–834. PMID: 2427956. Dostupné online [cit. 2020-02-17]. ISSN 0028-0836. DOI: 10.1038/322831a0.
4. ↑  STANLEY, K. K.; KOCHER, H. P.; LUZIO, J. P.. The sequence and topology of human complement component C9. *The EMBO journal*, 1985-02, roč. 4, čís. 2, s. 375–382. PMID: 4018030
PMCID: PMC554196. Dostupné online [cit. 2020-02-17]. ISSN 0261-4189.
5. ↑  DISCIPIO, R. G.; GEHRING, M. R.; PODACK, E. R.. Nucleotide sequence of cDNA and derived amino acid sequence of human complement component C9. *Proceedings of the National Academy of Sciences of the United States of America*, 1984-12, roč. 81, čís. 23, s. 7298–7302. PMID: 6095282
PMCID: PMC392133. Dostupné online [cit. 2020-02-17]. ISSN 0027-8424. DOI: 10.1073/pnas.81.23.7298.
6. ↑  MARAZZITI, D.; EGGERTSEN, G.; FEY, G. H.. Relationships between the gene and protein structure in human complement component C9. *Biochemistry*, 1988-08-23, roč. 27, čís. 17, s. 6529–6534. PMID: 3219351. Dostupné online [cit. 2020-02-17]. ISSN 0006-2960. DOI: 10.1021/bi00417a050.
7. ↑  MEVORACH, Dror. Paroxysmal nocturnal hemoglobinuria (PNH) and primary p.Cys89Tyr mutation in CD59: Differences and similarities. *Molecular Immunology*, 2015-09, roč. 67, čís. 1, s. 51–55. PMID: 25818314. Dostupné online [cit. 2020-02-17]. ISSN 1872-9142. DOI: 10.1016/j.molimm.2015.03.005.